Κωνσταντίνα Βλαχάκη

Η **Κωνσταντίνα Βλαχάκη** (8 Μαΐου 1995, Χανιά) είναι Ελληνίδα διεθνής αθλήτρια πετοσφαίρισης, η οποία κατά την περίοδο 2024-25 αγωνίστηκε με τη φανέλα του Παναθηναϊκού έως τον Ιανουάριο, και έκτοτε αγωνίζεται με τη φανέλα της Θέτιδας Βούλας στη Βόλεϊ Λιγκ Ελλάδας στη θέση της ακραίας.
Η Βλαχάκη έχει υπάρξει και αθλήτρια στο Βόλεϊ άμμου, έχοντας εκπροσωπήσει την Ελλάδα σε διάφορες διοργανώσεις.

## Καριέρα
Η Κωνσταντίνα Βλαχάκη έκανε τα πρώτα της βήματα στο χώρο της πετοσφαίρισης στις ακαδημίες του Σ.Φ.Π. Χανίων, στον οποίο παρέμεινε μέχρι το 2013, οπότε μεταπήδησε ως δανεική στον Ηρακλή Κηφισιάς, με τον οποίο αγωνίστηκε στο Πρωτάθλημα της Α1 την περίοδο 2013-2014.

Οι πολύ καλές της εμφανίσεις με την ομάδα της Κηφισιάς προκάλεσαν το ενδιαφέρον αρκετών ομάδων, με τον Ολυμπιακό Πειραιώς να είναι αυτός που κατάφερε τελικά να την αποκτήσει το Καλοκαίρι του 2014 με εκ νέου δανεισμό από την ομάδα των Χανίων διάρκειας ενός έτους. Στα μέσα της πρώτης της χρονιάς στους Πειραιώτες είχε ένα σοβαρό τραυματισμό, που την κράτησε εκτός αγώνων στο μεγαλύτερο μέρος της περιόδου 2014-2015. Όμως οι υπεύθυνοι του Ολυμπιακού εκτιμώντας τις εμφανίσεις και το ταλέντο της, την απέκτησαν με κανονική μεταγραφή από τον Σ.Φ.Π. Χανίων το καλοκαίρι του 2015, συνάπτοντας μαζί της τριετές συμβόλαιο, το οποίο ανανεώθηκε τον Μάιο του 2018.

Με την ομάδα του Πειραιά η Κωνσταντίνα Βλαχάκη κατέγραψε στο ενεργητικό της 5 νταμπλ (Πρωτάθλημα και Κύπελλο Ελλάδας), το ασημένιο μετάλλιο στο CEV Τσάλεντζ Καπ το 2017 αλλά κυρίως το χρυσό μετάλλιο στην ίδια διοργάνωση το 2018.
Τον Μάιο του 2019 η Κωνσταντίνα Βλαχάκη αποχώρησε από τις ερυθρόλευκες, εντασσόμενη στη Θέτιδα Βούλας, με την οποία πραγματοποίησε εξαιρετικές εμφανίσεις στο πρωτάθλημα. Ένα χρόνο αργότερα υπέγραψε συμβόλαιο με τον Α.Ο. Θήρας, στον οποίο παρέμεινε επίσης για μία περίοδο. Στη συνέχεια ξενιτεύτηκε για πρώτη φορά στη καριέρα της, αγωνιζόμενη στο Πρωτάθλημα Γερμανίας με τη Σ.Κ. Πότσδαμ, όπου προπονητής ήταν ο πρώην Ομοσπονδιακός της Εθνικής Ελλάδας, Γκιγιέρμο Ναράνχο. Η Βλαχάκη καθιερώθηκε αμέσως ως βασική στην ομάδα του Πότσδαμ, την 
οποία βοήθησε σημαντικά να φτάσει για πρώτη φορά στην ιστορία της στον τελικό του γερμανικού πρωταθλήματος, που τελικά έχασε από την Αλιάντς Στουτγάρδης στον πέμπτο αγώνα.

Η Κωνσταντίνα Βλαχάκη επέστρεψε στην Ελλάδα τον Ιούνιο του 2022 για την Α.Ε.Κ., με την οποία κατέκτησε το Κύπελλο Ελλάδας 2023. Τον Ιούλιο του 2023 εντάχθηκε ξανά στον Ολυμπιακό Πειραιώς, με τον οποίο κατέκτησε το Κύπελλο Ελλάδας 2024, φτάνοντας έτσι τα 7 τρόπαια, ένα μόλις πίσω από τις Ρούξι Ντουμιτρέσκου και Στέλλα Χριστοδούλου, που είναι οι πολυνίκες του θεσμού με 8 κατακτήσεις η κάθε μία.
Τον Μάιο του 2024 αποδέχθηκε την πρόταση του Παναθηναϊκού να ενταχθεί στην αθηναϊκή ομάδα ως αναπληρωματική ακραία, και τον Ιανουάριο του 2025 υπέγραψε στην Θέτιδα Βούλας.

## Διεθνής καριέρα
Η Κωνσταντίνα Βλαχάκη από το 2019 αποτελεί μόνιμο στέλεχος της Εθνικής Ελλάδας. Συμμετείχε τόσο στους Προκριματικούς αγώνες, όσο και στην τελική φάση του Ευρωπαϊκού Πρωταθλήματος 2019, στην επανεμφάνιση της Ελλάδας ύστερα από 18 χρόνια στο ευρωπαϊκό προσκήνιο και στην κατάληψη της 14ης θέσης από το αντιπροσωπευτικό συγκρότημα. Ήταν επίσης παρούσα με εξαιρετικές εμφανίσεις τόσο στους προκριματικούς, όσο και στους τελικούς του Ευρωπαϊκού Πρωταθλήματος 2021. Αγωνίστηκε επίσης στους προκριματικούς για το Ευρωπαϊκό του 2023, αλλά δεν ήταν στις επιλογές του Γιουνούς Οτσάλ για την τελική φάση.

### Διεθνείς διοργανώσεις
**[[Challenge Cup πετοσφαίρισης γυναικών|Τσάλεντζ Καπ]]
*  2018 ([[Ολυμπιακός Σ.Φ.Π. (πετοσφαίριση γυναικών)|Ολυμπιακός Πειραιώς]])
*  2017 ([[Ολυμπιακός Σ.Φ.Π. (πετοσφαίριση γυναικών)|Ολυμπιακός Πειραιώς]])

=== Εθνικά Πρωταθλήματα ===
**5 Πρωταθλήματα Ελλάδας
* 2014-15, 2015-16, 2016-17, 2017-18, 2018-19 (Ολυμπιακός Πειραιώς)
****2η Θέση**: 2023-24 (Ολυμπιακός Πειραιώς)

**Πρωτάθλημα Γερμανίας
* **2η θέση:** 2021-22 (Σ.Κ Πότσδαμ)

=== Εθνικά Κύπελλα ===
**7 Κύπελλα Ελλάδας'''
* 2015, 2016, 2017, 2018, 2019, 2024 (Ολυμπιακός Πειραιώς)
* 2023 (Α.Ε.Κ.)

## Παραπομπές


## Εξωτερικοί σύνδεσμοι - Πηγές
* Κωνσταντίνα Βλαχάκη: Παρουσίαση - Ατομικά στοιχεία - Ομάδες - Τίτλοι - Διακρίσεις women.volleybox.net
* Κωνσταντίνα Βλαχάκη: Ατομικά στοιχεία - Ομάδες καριέρας greekvolley.eu
* Κωνσταντίνα Βλαχάκη: Ευρωπαϊκή παρουσία www-old.cev.eu
* Στον Ολυμπιακό η Κωσταντίνα Βλαχάκη www.olympiacos.org 
* Συνέντευξη της Κωνσταντίνας Βλαχάκη www.redvoice.gr 

Κατηγορία:Ελληνίδες αθλήτριες της πετοσφαίρισης
Κατηγορία:Πετοσφαιρίστριες της εθνικής Ελλάδος
Κατηγορία:Πετοσφαιρίστριες ΟΣΦΠ
Κατηγορία:Πετοσφαιρίστριες ΑΟ Θήρας
Κατηγορία:Πετοσφαιρίστριες ΑΕΚ
Κατηγορία:Πετοσφαιρίστριες ΠΑΟ